Jw erszamen vorsichtighenn wiszen heren borgermesteren vnnde ra&#x0364;tmannen der stadt Reuell, vnnszen guden frunden, doen wy borgermestere vnnde ratmanne der stadt Abow witlick mit fruntliken grote vnnde vormoginge alles guden. Wy synt begerende, alzo juwere ersamheit wol witlick js vnnde willet weten alzo, dat Hinrick Cordeszhagen hefft sick vakene vor vns boclaget vnnde grot arbeit vmme gedaen vnnde vuste vele gekostet hefft, jedoch nicht vele gehulpen hefft, alze vmme de twintich last soltes, de ehm syn selige vadere gheeruet hefft, dat doch Roleues van Vloyten nalatene husfrowe jn ereme lesten, alze se Got esschen wolde, bekant hefft schuldich to synde vnnde ok de hure vor dat solt betalt hefft vnnde ok dat vor vns jn vnnsze sittende stole des rades sta[w]ender eede mit vtgestreekeden armen vnnde mit vpgerichteden vingeren leffliken to den hilligen gesworen hebben vnsze loffwerdigen besetene borgheren, alze Lawrentsze Scalme, borgermestere tor tydt, Berndt Grote, Gerth van Kucken, Peter Rogn, Kresteren raedmann, Sjmon ouerescherere vnnd ok en deyl jn God vorstoruen syndt. Hir vmme, leuen heren vnnde frunde, bidde wy jw fruntliken vmme vnsere vlitigen bede willen, willen besturen vnnde dar jnne arbeiden, dat desse vorbenomede Hinrick Cordeszhagen jffte sine nagelatene eruenn erer rechtuerdigen sake mogen enen guden ende krighen vnde richtet jw na den breue den jw desse vorgenante Hinrick brachte vore desszen brue, ok van vns gegeuen, dat he dat fordermer neyne arbeit jffte moye dorffte vmme do&#x0364;n, wente wy doch gerne juwer scriffte vnnde sake alle tydt entrichten wore wy konen vnnde mogen jn eneme grotteren iffte geliken. Erszamenn wolwisen leuenn herenn vnnde bszunderenn guden frunde, bidde wy vnde begere, dat dess ergedachten Hinrik Cordeszhagenn nagelatenne eruenn vmme vnnsere bede willen nhu vppe desse tydt mogen der sake genszliken eynn ende krighen vermiddelst guden frunden dare auere geropenn, wente desse jegenwardige breff wisere vnse ledemate des rades js vulmechtich vnnde vore vns borgermesterenn vnnde raetmannen dere stadt Abo vulmechtich gemaket van dere nagelatenne erue wegen, wo bauen beret is, jn aller mathe gelick de eruen by juwere ersamheyt dare thore stede weren; wes de vpgemelte Michel Perszen jn den saken by jw bedegedinget vnnde verhandelen werdt vermiddelst eyner guden eyndracht, dat sal stede vnns vast blynenn vnnde jw dare auere geuenn ene quitantie de jw iffte anderen nochafftich syn. Leue herenn vnnde frunde, juwe ersamicheit vns jn dessen scrifften willen bewiszen, dat vnsze jnwonere des mogen genetenn, versculde wy vnnde erkennen ensodann jme geliken noch vele grotteren vmme jw, erkennet God, den wy jw all samtliken sundt, salich, wolmogende to langen tyden beuelen. Geschreuen to Abo ame dage sanctj Dominicj confessoris anno Domini etc. xv(c) vnnde eynn, vnndere vnnszere stadt jngesegell. Borgermeistere vnnde raetmannenn dere stadt Abow etc. Adress: Denn erszamenn borgmeisternn vnde ra&#x0364;tmannenn dere stadt Reuell etc., vnnszen bszunderen guden frundenn fruntlikenn geschreuenn.